27 மேலும் அரசர் குருவாகிய சாதோக்கை நோக்கி, "நீரும், திருக்காட்சியாளர்தாமே. நீரும் உம்மோடு இருக்கும் இரு புதல்வரும், உம் மகன் அகிமாசும், அபியத்தாரின் மகன் யோனத்தானும் நலத்துடன் நகருக்குத் திரும்புங்கள். 28 நான் பாலைநிலத்தில் எல்லைப் பகுதிகளில், உன்னிடமிருந்து எனக்குச் செய்தி வரும்வரை காத்திருப்பேன்" என்றார். 29 அவ்வாறே சாதோக்கும் அபியத்தாரும் கடவுளின் பேழையோடு எருசலேம் திரும்பி, அங்கேயே தங்கிவிட்டார்கள். 30 தாவீது அழுதுகொண்டே ஒலிவமலை ஏறிச்சென்றார். தலையை மூடிக்கொண்டு வெறுங்காலோடு அவர் நடந்தார். அவரோடிருந்த மக்கள் அனைவரும் தன் தலையை மூடிக் கொண்டு அழுதுகொண்டே ஏறிச் சென்றனர். 31 அப்சலோமுடன் இருக்கும் சதிகாரருள் அகிதோபலும் ஒருவன் என்று கூறப்பட்ட போது, தாவீது, "ஆண்டவரே! உம்மை வேண்டுகிறேன், அகிதோபல் மூடத்தனமான ஆலோசனையை அளிப்பானாக!" என்றார். 32 மக்கள் கடவுளைத் தொழுத மலையுச்சிக்குத் தாவீது வந்து சேர்ந்தார். அப்போது அர்க்கியனான ஊசாய் கிழிந்த ஆடையோடும் புழுதிபடிந்த தலையோடும் அவரைச் சந்தித்தான். 33 தாவீது அவனிடம், "நீ என்னோடு வந்தால் எனக்குச் சுமையாக இருப்பாய். 34 ஆனால் நீ நகருக்குத் திரும்பினால், அப்சலோமிடம், 'அரசே, உம் அடியான் யான் முன்பு உம் தந்தைக்கு பணியாளாக இருந்தது போல இனி உமக்கும் பணியானாக இருப்பேன்' எனச் சொல்லி எனக்காக அகிதோபலின் ஆலோசனையை முறியடிக்க முடியும்.